Yangi qaror: «O‘zbekbaliqsanoat» uyushmasi tuzildi

O‘zbekiston Respublikasi prezidentining «Baliqchilik tarmog‘ini boshqarish tizimini takomillashtirish chora-tadbirlari to‘g‘risida»gi  qarori e'lon qilindi. Hujjat matni O‘zA tomonidan keltirilgan.
Hujjatda ta'kidlanishicha, baliqchilik tarmog‘ini boshqarish tizimini takomillashtirish, baliqchilik va baliq ovlash tashkilotlari faoliyati samaradorligini oshirish, baliq mahsulotlarini qayta ishlash bo‘yicha ishlab chiqarish quvvatlarini kengaytirish, tabiiy va sun'iy suv havzalaridan oqilona foydalanish, shuningdek, baliq yetishtirishning ilmiy asoslangan usullari va intensiv texnologiyalarini joriy etish maqsadida «O‘zbekbaliqsanoat» uyushmasi tashkil etiladi. Uning tarkibiga joylarda baliqchilik tarmog‘i tashkilotlari ishlarini muvofiqlashtiruvchi 13 ta hududiy «Baliqsanoat» mas'uliyati cheklangan jamiyati kiradi. 
Baliq mahsulotlari ishlab chiqarishning tashkiliy-texnologik jarayonlarini tizimli tashkil etish, baliq chavoqlarini takror ko‘paytirish va ozuqa bazani mustahkamlash, tabiiy suv havzalari va sun'iy ko‘llarning resurslaridan oqilona foydalanish, shuningdek, baliq yetishtirish jarayoniga ilmiy asoslangan usullarni va intensiv texnologiyalarni joriy etish «O‘zbekbaliqsanoat» uyushmasining asosiy vazifalari va yo‘nalishlari hisoblanadi. 
Bundan tashqari, baliqchilik tarmog‘ida ilmiy-tadqiqot ishlarini yanada takomillashtirish, ilmiy kadrlar tayyorlash, ilmiy va texnik yangiliklarni tadbirkorlik sub'yektlariga yetkazish maqsadida Baliqchilikni rivojlantirish ilmiy-tajriba stansiyasi Baliqchilik ilmiy-tadqiqot institutiga aylantirildi va Aydar-Arnasoy ko‘llar tizimida hamda respublikaning boshqa xududlarida uning filiallarini ochish belgilandi. 
Tarmoq loyihalarini birgalikda moliyalashtirish, shuningdek, maslahat, axborot-tahlil va marketing xizmatlari ko‘rsatish yo‘li bilan baliqchilikni rivojlantirish dasturlari amalga oshirilishiga ko‘maklashish uchun qarorda «Ipoteka-bank» aksiyadorlik tijorat ipoteka bankining investitsion kompaniyasini tashkil etish ma'qullandi va uning ulushi yangidan tashkil etilayotgan hududiy «Baliqsanoat» mas'uliyati cheklangan jamiyatlarining ustav fondida kamida 51 foizni tashkil etadi. 
Ilmiy-tadqiqot, seleksiya va naslchilik ishlarini moliyalashtirish, ozuqalarning zamonaviy retsepturalarini ishlab chiqish va baliqchilik tarmog‘iga ilg‘or texnologiyalarni joriy etishda ko‘maklashish, baliqlarning kasalliklari profilaktikasi va ularni davolash hamda tarmoqni rivojlantirish bo‘yicha investitsiya loyihalarini shakllantirish maqsadida «O‘zbekbaliqsanoat» uyushmasida Baliqchilikni rivojlantirish jamg‘armasi tashkil etiladi.
«O‘zbekbaliqsanoat» uyushmasini, uning hududiy «Baliqsanoat» mas'uliyati cheklangan jamiyatlarini va uyushma tarkibiga kiruvchi yuridik shaxslarni moliyaviy qo‘llab-quvvatlash maqsadida ularga 2023 yilning 1 yanvarigacha urug‘, baliq chavoqlari va tovar baliq yetishtirishdan, baliq mahsulotlarini tayyorlash va qayta ishlashdan olingan daromadlaridan yagona soliq to‘lovi to‘lashdan ozod etish bo‘yicha imtiyozlar berilmoqda. Bunda bo‘shaydigan mablag‘lar, birinchi navbatda, belgilangan tartibda baliqchilik tashkilotlarini iqtisodiy qo‘llab-quvvatlashga, baliqchilik tarmog‘ining moddiy-texnika bazasini mustahkamlashga va soha xodimlarini moddiy rag‘batlantirishga yo‘naltiriladi.
Mazkur qaror bilan, shuningdek, baliq yetishtirish va uni qayta ishlash hajmlarini ko‘paytirishga, baliq chavoqlari bilan ta'minlashga, baliq yetishtirishning zamonaviy usullarini joriy etishga yo‘naltirilgan 2017-2021 yillarda baliqchilik tarmog‘ini yanada kompleks rivojlantirish bo‘yicha dasturiy chora-tadbirlarni ishlab chiqish va amalga oshirish bo‘yicha ishchi guruh tashkil etildi. Yuqori mahsuldor baliq turlarini iqlimlashtirish ishlarini ilmiy asosda tashkil etish hisobiga baliqlarning afrika laqqasi, tilyapiya, forel, vengriya sazani va osyotr turlarini ko‘paytirish yo‘lga qo‘yiladi. Bu, o‘z navbatida, ichki bozorlarga uzluksiz ravishda keng assortimentdagi arzon va sifatli baliq mahsulotlari yetkazib berilishini ta'minlaydi. 
Qarorda nazarda tutilgan tadbirlarning amalga oshirilishi baliqchilik tarmog‘ining barcha sohasini qamrab oluvchi va uning jadal rivojlanishini ta'minlovchi yagona boshqaruv tizimi tashkil etilishiga, yangi ish o‘rinlari yaratilishiga, baliq yetishtirish hajmlarini keskin ko‘paytirishga, respublika aholisining baliq mahsulotlariga bo‘lgan ehtiyojini ta'minlashga va sohaning eksport salohiyatini oshirishga ko‘maklashadi, deyilgan qarorga berilgan rasmiy sharhda.